**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՀԱՆՐԱԿՐԹԱԿԱՆ ԴՊՐՈՑՆԵՐԻ ՇՐՋԱՆԱՎԱՐՏՆԵՐԻՆ**

03 հունիս 2022թվական

**Սիրելիʹ շրջանավարտներ.**

Շնորհավորում եմ ձեզ դպրոցական Վերջին զանգի կապակցությամբ։ Այսօր դուք ավարտում եք դպրոցն ու ձեր կյանքի մի հետաքրքիր ժամանակաշրջան և կհնչի խորհրդանշական Վերջին զանգն ու կազդարարի ձեր դպրոցական-ուսումնառության տասներկու տարիների հրաժեշտը` հրաժեշտ հարազատ կրթօջախին, սիրելի ուսուցիչներին, ընկերներին, ինչպես նաև պատանեկության տարիներին, անմոռանալի հուշերին ու խենթություններին։ Գիտեմ` ամեն սկզիբն իր ավարտ ունի, ամեն ավարտ նոր սկիզբ է, այսօր դուք հուզված եք, բայց երջանիկ, որովհետև կյանքին ընդառաջ եք գնալու, շարունակելու եք կրթվել, աշխատել, դիմակայել կյանքի մարտահրավերներին ու փորձություններին։

Սիրելիʹ շրջանավարտներ, դուք սովորեցիք ու դաստիարակվեցիք դպրոցում, կոփվեցիք հայրենասիրության ոգով, ապրելու և արարելու գալիքով, արժանի քաղաքացի դառնալու արժանապատվությամբ, զինվեցիք առարկայական գիտելիքներով։ Գնահատեք գիտելիքը, այն մտքի ու խելքի բանալին է, որը ձեզ կառաջնորդի ձեր ողջ կյանքում, ամեն քայլափոխի կօգնի ձեզ կողմնորոշվելու և տեղորոշվելու։ Ինչպիսին էլ լինի ձեր կողմնորոշումը, ցանկանում եմ, որ ձեր ձեռնարկումներով լինեք արդարամիտ ու շիտակ, ձեր ջանքերն ու գիտելիքները ներդնեք ի շահ բարու, լավի ու լավագույնի, հանուն հայ ժողովրդի հանուն ընտանիքի, հանուն Հայաստանի Հանրապետության։Համոզված եմ, որ այսօրվա յուրաքանչյուր շրջանավարտ մեր ապագայի խորհրդանիշն ու երաշխավորն է` երկրի, ընտանիքի, բանակի ու Հայոց հողի ապագան է, ապագան գալիք է, բայց սկսվում է հենց այսօր` ձեզանով։ Եղեք մեր հայրենիքի ու ձեր ծնողների արժանի ու հպարտ զավակներ։

Սիրելիʹ շրջանավարտներ, մանկավարժներ, ծնողներ, կրկին շնորհավորում են ձեզ, բոլորիս, ուսումնական տարին ավարտելու կապակցությամբ։ Մաղթում եմ երջանկություն, խաղաղություն, արգասաբեր աշխատանք ձեր նպատակների ու նոր նախաձեռնությունների իրականացման ճանապարհին։Եվ այն զանգը, որ ավանդաբար կհնչի դպրոցում, առաջին հերթին, թող հնչի յուրաքանչյուր շրջանավարտի սրտում և հոգում, դառնալով նրա ապագա կյանքի լուսավոր ազդակ-ուղեցույցը։

Բարիʹ երթ, իմ պատանի հայրենակիցներ։

**Բարեմաղթանքներով**

**Թալին համայնքի ղեկավարի**

**պաշտոնակատար` Տավրոս Սափեյան**